नारद जी ने कहा- पाण्डुनन्दन युधिष्ठिर! सुन्द और उपसुन्द एक-दूसरे से अत्यन्त हिले-मिले और एक प्राण, दो देह थे। परन्तु एक स्त्री उन दोनों की फूट और विनाश का कारण बनी। मेरा तुम लोगों पर अतिशय अनुराग और स्नेह है। इसलिए मैं तुम सब भाइयों से यह बात कह रहा हूँ कि तुम ऐसा नियम बना लो, जिससे द्रौपदी के कारण तुम लोगों में झगड़ा होने का अवसर ही न आए। देवर्षि नारद की बात सुनकर पाण्डवों ने उसका अनुमोदन किया और उनके सामने ही यह प्रतिज्ञा की कि एक नियमित समय तक हर एक भाई के पास द्रौपदी रहेगी। जब एक भाई द्रौपदी के साथ एकान्त में होगा, तब दूसरा भाई वहाँ न जायेगा। यदि कोई भाई वहाँ जाकर द्रौपदी के एकान्तवास को देख लेगा तो उसे ब्रह्मचारी होकर बारह वर्ष तक वन में रहना पड़ेगा। पाण्डवों के नियम कर लेने पर नारद जी प्रसन्नता के साथ वहाँ से चले गये। यही कारण था कि पाण्डवों में द्रौपदी के कारण किसी प्रकार की फूट नहीं पड़ी।